На основу члана 63. Закона о високом образовању (Службени гласник Републике Србије бр. 88/17, 27/18, 73/18, 67/19, 6/20, 11/21, 67/21), члана 58. и 217. Статута Универзитета у Нишу (Гласник Универзитета у Нишу бр. 8/17, 6/18, 7/18, 4/19, 3/21), предлога Наставно-научног већа Факултета број од 28.12.2022. године, Савет Факултета, на седници одржаној дана године, донео је

**О Д Л У К У**

о изменама и допунама Статута Филозофског факултета Универзитета у Нишу

број 44/1-2-1 од 11.2.2022. године

**Члан 1.**

 **Члан 28. мења се и гласи:**

Факултет уређује унутрашњу организацију овим Статутом и општим актима Факултета, у складу са законом и Статутом Универзитета.

Факултет своју делатност остварује кроз следеће организационе јединице:

**а) за реализацију наставе и студијских програма**:

1. департмани,

2. Центар за стране језике,

3. лекторати,

**б) за образовне и научноистраживачке програме**

1. Центар за образовање наставника,

2. Центар за превођење,

3. Центар за српски језик као страни и нематерњи језик,

4. Центар за професионално усавршавање,

5. Центар за савремена филолошка проучавања младих истраживача,

6. Центар за социјалну инклузију и решавање конфликата,

7. центри за научноистраживачки рад,

8. лабораторије,

9. Комисија за оцену етичности истраживања;

**в) за подршку образовној и научној делатности:**

1. Центар за унапређење квалитета

2.Канцеларија за међународну и међуинституционалну сарадњу

3. Канцеларија за развој каријере и подршку студентима

4. Издавачки центар

5. Библиотека,

6. Рачунaрски центар;

**г) за стручне пословеСекретаријат Факултета:**

1. Кабинет декана

2. Служба за наставу и студентска питања,

3. Служба за опште и правне послове,

4. Финансијска служба,

5. Техничка служба.

**Члан 2.**

**Иза члана 36. додаје се нови поднаслов и нови члан који гласи:**

**Центар за превођење**

Центар за превођење је организациона јединица Факултета преко кога се реализује студијски програм мастер академских студија превођења (МАС превођења).

 Центар за превођење је основна база за организовање и извођење обавезне стручне праксе за студенте МАС превођења која је предвиђена курикулумом тог студијског програма.

Центар за превођење пружа услуге превођења како запосленима и студентима на Филозофском факултету у Нишу, тако и трећим лицима (наставницима и студентима других факултета Универзитета у Нишу, грађанима, компанијама, државним службама и слично). За те потребе се у Центру формира база стручних и квалификованих преводилаца за потребе Филозофског факултета у Нишу, али и осталих факултета Универзитета у Нишу, грађана, компанија, државних органа и слично.

Центром руководи управник кога из редова наставника Центра именује и разрешава декан Факултета на предлог Већа Центра.

Управник Центра именује се на период обављања функције у трајању од три године.

Веће Центра именује секретара центра на период од годину дана.

**Члан 3.**

**Иза члана 39. додаје се нови поднаслов и нови члан који гласи:**

**Центар за** **социјалну инклузију и решавање конфликата**

Центар за социјалну инклузију и решавање конфликата је организациона јединица Факултета коју чине наставници, сарадници и истраживачи који се баве едукацијом и истраживањима у области социјалне инклузије и решавања проблема.

Центром руководи управник кога из редова наставника Центра именује и разрешава декан Факултета на предлог Већа Центра.

Управник Центра именује се на период обављања функције у трајању од три године.

Веће Центра именује секретара центра на период од годину дана.

Мисија Центра је да унапреди знање о анализи, превенцији и решавању међугрупних конфликата, да шири знање о техникама решавања међугрупних конфликата у академској заједници и широј јавности, да служи као центар за комуникацију и размену знања за истраживаче који раде у овој области и пружи услуге на плану едукације и истраживања из ове области заинтересованим странама из регионалних и међународних заједница, засноване на знању у анализи конфликата, превенцији, решавању и изградњи мира.

Активности Центра су:

- организација састанака, радионица и дискусија за наставнике, студенте и чланове заједнице о темама решавања конфликата, инклузије и грађанског ангажовања;

- реализација едукативних радионица које би студентима, професорима и особљу омогућиле да унапреде своја знања и вештине у решавању конфликата и грађанском ангажовању;

- организовање догађаја који ће имати за циљ промовисање мултикултурализма, грађанског ангажмана, инклузије, толеранције и дијалога у заједницама;

- реализација пројеката и пружање саветодавних услуга о овим темама заинтересованим странама, на основу уговора које Веће Центра предлаже Наставно-научном већу Факултета, а потписује декан Факултета на основу одлуке Наставно-научног већа. За средства уплаћена Центру од стране екстерних клијената за реализацију пројеката и уговорених активности, Филозофски факултет обезбеђује посебан наменски позив на број у оквиру рачуна сопствених прихода. Факултет ће пружати финансијско-рачуноводствене услуге за све такве пројекте укључујући, али не ограничавајући се на обраду исплате хонорара за чланове Центра и лица која раде на пројектима из пројектних фондова, набавку добара и услуга за потребе пројекта из пројектних фондова, као и све друге потребне административно-техничке услуге. Накнада запосленима на Филозофском факултету који ће обављати послове директно везане за активности на таквим пројектима, имаће карактер режијских трошкова и биће уговорена за сваки појединачни пројекат.

**Члан 4.**

**Иза члана 91.** **додаје се нови поднаслов и нови члан који гласи:**

**Веће Центра за превођење**

Веће Центра за превођење чине наставници Факултета који учествују у извођењу наставе на студијском програму МАС превођења. Осим наставника који су директно укључени у наставу на МАС превођења, чланови Центра за превођење могу бити сви наставници страних језика на Филозофском факултету у Нишу који се баве превођењем.

Радом Већа руководи управник Центра, а у његовом одсуству наставник кога он одреди.

Веће Центра одлучује о свим питањима која се тичу припреме, организације и реализације програма из надлежности Центра.

О питањима из своје надлежности Веће Центра одлучује већином гласова присутних, с тим што седници мора да присуствује више од половине од укупног броја чланова.

Одлуке потписује управник Центра и доставља их Наставно-научном већу Факултета и надлежним органима Факултета.

**Члан5.**

 **Иза члана 94.** **додаје се нови поднаслов и нови члан 93. који гласи:**

**Веће Центра за социјалну инклузију и решавање конфликата**

Веће Центра за социјалну инклузију и решавање конфликата чине наставници чланови Центра.

Радом Већа руководи управник Центра, а у његовом одсуству наставник кога он одреди.

Веће Центра утврђује предлоге одлука о свим питањима која се тичу припреме, организације и реализације активности из члана 40, став 6. Одлуке потписује управник Центра и доставља их Наставно-научном већу Факултета и надлежним органима Факултета на даље разматрање и одлучивање.

О питањима из своје надлежности Веће Центра одлучује већином гласова присутних, с тим што седници мора да присуствује више од половине од укупног броја чланова.

**Члан 6.**

 Одлука о изменама и допунама Статута Факултета ступа на снагу по добијању сагласности Савета Универзитета у Нишу, а примењује се осмог дана од објављивања на интернет презентацији Факултета.

**Члан 3.**

Одлуку доставити: Универзитету у Нишу, председнику Савета Факултета, секретару Факултета и Служби за опште и правне послове Факултета.

САВЕТ ФИЛОЗОФСКОГ ФАКУЛТЕТА УНИВЕРЗИТЕТА У НИШУ

Број:

Датум:

ПРЕДСЕДНИК САВЕТА ФИЛОЗОФСКОГ ФАКУЛТЕТА

Проф. др Татјана Стефановић Станојевић